**Circumstanţe**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Vezi tu, iubite, nu mi-e dor de mare,

În ochii tăi adânci m-am scufundat

Şi am plecat într-un reflux ciudat

Spre alte lumi. Acolo,-n depărtare,

Albastrul lor senin mi-a fost reper

Şi destinaţii chiar de-ar fi o mie

Eu pieptul tău l-am căutat să-mi fie

Loc de popas etern, debarcader.

Vezi tu, iubite, plaja mea pustie

O mătură tandreţea unui val

Albastru infinit, ajuns la mal

Într-o poveste stranie, târzie.

- Vezi tu, iubito, nu mi-e dor de îngeri,

În ochii tăi căprui am căutat

Un rai pierdut, abia imaginat,

Cu paşii goi prin spinii unor sângeri.

Te-am regăsit în prag de primăvară

Ca pe-un poem de dragoste etern,

Azi, la picioare, versuri îți aștern

Când vântul plânge-n lanul de secară.

Vezi tu, iubito, dintre nestemate

Eu am ales doar piatra de rubin

Ce-ţi conturează buzele divin -

Sărut furat pentru eternitate.

Liliana Trif Ioan Grigoraș